Швейцарски бизнес форум в Стара Загора - stznews.bg
Форумът се проведе в Парк-хотел Стара Загора, предлагащ чудесни условия за такива събития и беше открит от председателя на БШТК Бони Бонев. Той приветства гостите, благодари на старозагорските си колеги за чудесното дългогодишно партньорство, което до голяма степен е предопределило мястото на форума и прочете приветствие от г-н Кнобел, посланик на Швейцария в България. Олег Стоилов, председател на УС на ТПП - Стара Загора също приветства гостите и припомни накратко темите, по които двете организации устойчиво си сътрудничат - проекта ДОМИНО, за прилагане в България на швейцарския опит в дуалното обучение, за развитие на партньорство между швейцарски и старозагорски фирми и подкрепата на проекта на Мануела Малеева и д-р Бруно Франие в Стара Загора за подпомагане на деца с ортопедични проблеми. Г-н Стоилов информира гостите, че тазгодишния международен партньор на Фестивала на виното и културното наследство АВГУСТИАДА ще бъде Швейцария и ги покани да го посетят. Зам.- областният управител Красимир Червилов изрази задоволството си от провеждането на форума в Стара Загора, като отбеляза добре развиващата се швейцарска инвестиция в Оскар Рюег България и призова тя да бъде последвана от други швейцарски компании. На форума присъстваха: оперативното ръководство на двете палати, Георги Симеонов, представител на Община Стара Загора, Стефан Шоселов, председател на УС на Индустриална зона Загоре, Румяна Грозева, изп. директор на АРИР Стара Загора, Владимир Чучумишев, координатор на РАЦ Казанлък, управители и висши служители на старозагорски, други български и чуждестранни фирми, които взеха участие в дискусиите.